정조 24년 · 목
狀啓以爲臣書九伏奉仁同罪人張時景等作變情節按覈之命今月初七日馳到大邱府以慶州府尹李尙度安東府使李庚運善山府使朴命燮差定參覈官與臣履永眼同推覈而九月初八日罪人兪漢奉招辭內渠爲時景山直而八月十五日夕時李永太來言上典宅方有賣松於猫降山相議次招致云故果隨永太而去則金金乭李戒國金萬億鄭旕三劉用孫等已爲來會而時景三兄弟更令永太催促未到之村丁殷連興金莫乭金西孫李白孫崔信乭朴八十伊等次次來會時景出給濁酒先爲分飮率往猫降山及到山下稻場使隨去村丁成行列坐時景乃言曰當今國家過用御藥遽遭崩天之痛而沖年嗣服老論得勢南人消鑠民生日益困悴當此國勢孤單之時吾與汝輩方欲率軍上京以救國家之急事若成功是爲忠臣汝輩亦當有每人百金之賞錢豈非好事乎吾當先言官家如不聽從則結縛主倅仍向善山尙州皆當如是云云仍驅率諸人向往角巖里時景使永太戒國旕三及本里里任孫斗乙嚴招集村人又得八名轉往道吐谷坐於張海三家又使永太聚民二十人更向新村暫憩於尙乭家矣時景之子玄慶追到而時景曰此地卽四寸六寸諸族居生之洞里廊底居民可以不勞而得乃使旕三永太等各各分招而畢竟時景兄弟持杖驅出又得十餘人領率將發之際厥村居時景四寸時夏等三人來見時景而言曰此何事也暮夜起軍事甚怪異云則時景仍拂衣而出一行六十一人各令十名作隊次次前進到南山村前則時景六寸時礪時鋼等呼謂諸人曰汝等將往何處今若隨往必當被戮云則在後村丁一竝逃散居前數十人偕往官門時則鷄已四五鳴矣時景等四人先入叩門稱以新村民四寸被打致死將欲告官使之開門則門卒牢拒不納彼此相詰之際時景輩以杖穿門傍之墻土而天亦向曙隨後村漢惶㤼逃去云罪人私奴用孫招辭內渠以張時景六寸時鋼之奴子居在時景廊底矣八月十五日夜李永太鄭旕三等以時景言來招故果卽隨往則南山村民次第來會而時景以濁酒一盆明太二十尾分饋村人往猫降山時景曰方今國哀罔極主勢孤危老少論得勢故南人衰微匪久當有亂吾將率汝等入往本府結縛主倅調發邑兵前進善山尙州次次上去爲計云仍爲驅率渠等偕往角巖里招集村丁又向道吐谷則該洞民來會者二十餘人時景之對衆發說一如猫降山所言且曰汝等若有落後者當以軍律治之云云及到新村時景四寸來見時景有以文字問答故渠不知爲何樣說話而時景子玄慶着竹冠忙急追到使渠等各持楞杖時景三兄弟督領軍丁行過南山里則渠上典時鋼急出路上挽遮在後之軍丁使不得進去故村丁太半散去而偕到官門約爲十餘人時景與玄慶先入叩門使令牢拒故兩班三人竝力毁墻如是之際渠與村人一時逃去云罪人李白孫招辭內八月十五日夜深後李永太以張班言來招故往見則村人已多來會而濁酒明太自永太家出給分饋時景率往猫降山稻場時景曰吾欲上京衛國則吾與汝輩皆爲忠臣汝等一從吾言可也殷連興曰此是大事何爲作此擧措也我則雖死決不爲如此之事遂逃去時景驅率諸人仍向角巖道吐谷等地搜出村丁又索斧鎌於角巖民則皆以昏夜難得稱托不給矣轉往新村朴尙乭家本村居時景四寸時夏等三人來見時景以文字酬酌而不知何樣說話而拔出尙乭家排㰚之木同行六十餘人各持一箇分隊前進至南山里則渠妻上典張時鋼及張時礪等出來挽禁曰切勿隨去云故渠亦逃去云罪人金金乭招辭內渠以時景六寸時鋼家婢夫八月十五日夜因永太之來招卽往其家則時景三兄弟先以杯酒分飮偕往猫降山轉往角巖道吐谷等地搜出村丁又往新村朴尙乭家則該里居時景至親三人來會廚間永太乧嚴等參坐其傍有所言說而以文字酬酌渠不知其指意來到南山村前則張時鋼張時礪呼謂渠等曰汝若隨去吾當折脛斯速散去云故在後者皆散走而渠則以在前之致不得脫身與李戒國李永太劉用孫鄭旕三兪漢奉金萬億等偕往官門外時景叩門欲入而因門卒牢拒不從毁破墻壁其聲可怕故渠等仍爲逃散云罪人私奴尙乭招辭內渠卽時景從兄時復奴子居在新村矣八月十五日夜時景三兄弟多率村丁來到渠家使渠招致本里民人而威脅恐喝故渠不能堪耐招集洞民而問其所營則時景答曰卽今國勢孤危吾當率此軍丁結縛本倅仍爲上京處置老論以救國家之急則吾當有功汝亦有賞給云故渠托以募軍直往張時楫家以南山兩班率軍犯官之意傳及則時楫惶忙跣足冒雨急到渠家張時鼎時夏已先來到故渠立於籬外竊聽其言則時楫時景互相言說間用文字酬酌辭意多未知得而只聞時景將欲犯官之一句語而時楫等顯有惶㤼之狀蒼黃還去使其奴金全伊海金伊中一人通奇于時景之父矣渠甚殊常仍爲逃避而伊後事更無知得云罪人李戒國招辭內渠以新寧人年前來接時景家婢子作妻而八月十五日夜因永太來招隨往其家則洞民來會者幾至二十人分喫酒肴隨往猫降山稻場時景曰國勢孤弱故吾將不計死生率軍上京爲計兩班則雖死於罪汝等必無患矣先往官家結縛本倅次次前進入京有罪者誅之則吾事可成汝亦有賞錢云云故渠向言於諸人曰此兩班熟知天機有此擧措云則衆皆信聽樂從偕往角巖道吐谷等地轉到新村朴尙乭家則時景四寸時楫等三人來見時景文字酬酌之言渠不能解得俄而洞民齊拔尙乭家籬木六十餘名軍丁分作六隊來過南山里則張時鋼兄弟出挽時皡之衣謂以汝何爲此等事乎時皡拂袖而去時鋼等呼謂軍人曰隨去者必死汝其散去云則在後諸人應聲逃避在前之劉用孫金金乭朴八十伊崔信乭鄭旕三金萬億吳允乭等近十人隨往官門時景稱以告官以石打門而門卒牢拒不聽相持毁墻之際衆人皆散渠亦逃避云罪人私奴永太招辭內渠以時景三寸胤宗家奴子居生於時景廊底常時親信比他最切大小凡事豈敢曰不知乎時景深處慕遠堂不與外人相接只以看書爲事雖於奴屬隣里常漢未嘗出一口氣故鄕里稱以生佛矣七月念間與其群弟聚坐一房或笑或語人或過去則閉門密語二十三日夜時景獨自徘徊於慕遠堂庭中仰觀天象種種私語且兄弟共登後岡或上下躕躇而至暮還者凡爲三次心甚殊常矣同月晦間時皡之妻招問渠曰書房主俄言使汝備置飯米三十升明太三十尾其用處汝知之乎渠答以不知矣八月初九日更問曰又使汝釀酒而吾與汝俱未知其用處事極怪異云故渠第爲釀酒以待矣十五日夕後時景三兄弟來言曰方有相議事洞中常漢一一招集云故渠往招洞民會於渠家場中時景兄弟使出濁酒及明太分饋各人則殷連興朴八十伊等以爲無名之酒不可徑飮詰問曲折時景曰汝等但當隨饋飮之何必煩問仍行酒畢率往猫降山與衆列坐稻場乃發言曰吾是嶺南士夫汝亦國民當此朝家不幸之時豈可袖手坐視乎目下國勢岌嶪而南人衰敗老論繁盛近觀天機必有中亂吾方起軍上京而先往官府結縛本倅前路善山尙州亦皆如此仍赴京城則汝等之賞給錢百兩載在法典少勿爲慮云則殷連興曰以土民縛官長乃是變怪不可應從卽爲起去時景仍與軍丁往角巖村使里任孫乧嚴及李戒國鄭旕三李白孫等招集軍丁又令覓納斧子則皆以昏夜難得稱頉矣轉往道吐谷募軍又向新村直入尙乭家使渠等督發張時夏等三人聞奇來見而文字酬酌雖不可詳知想其語意似有挽止之意時景拂袖而起曰大事至此更勿多言時夏招謂其奴海金伊曰彼兩班汝其挽來云云仍卽歸家時景等將發之際其子玄慶着竹冠冒雨而來語其父曰日將曙矣急向官府云而軍丁每十人作一隊各持楞杖行到南山村前則張時鋼時礪兩人突出挽執而時景已爲先去玄慶揮杖防禦時礪等高聲曰隨去之民逃散則生不然則死在後諸人聞此逃去畢竟到官門者其數不多而其中劉用孫李戒國朴八十伊鄭旕三金萬億等果爲同來而時景等在前叩門因門直之牢拒不納時景毁破墻垣瓦石有聲一行擧皆散歸而渠向往驛村時景等四人向往天生山城路云罪人張時夏張時鼎張時楫等招辭內渠與時景爲四寸親而八月十五夜家前大路有犬吠人喧聲故出門問之則村漢以爲南山兩班三人方到尙乭家聚集軍丁故同往見之則許多民人各持楞杖而時景等坐在其中進前問曰此何事也時景答曰世間例有此等事故渠更問曰此何怪擧將欲何爲云則時景云將向官家而屢挽不聽仍爲前進矣伊時豈不欲告官而渠已先發想必已到官門若追往混入於亂軍則官家必不知本情之出於發告而來將以渠同歸於作變之科咨且未果而但卽傳通於三寸叔矣密密酬酢事假時景所謂將向官門之說不無疑訝顧問時昱以果其然乎則時昱答以果然如是問答語果低微而至於指意所在初不詳問云罪人張胤赫招辭內渠雖無狀世被國恩豈有逆心而年近七十且多疾病大小家事全然不知而渠子時景不事科業專心經術粗有名稱矣七月良中時景言曰今番國恤誤進蔘劑遽遭崩天之痛醫官今方設鞫云矣八月十五夜招集村丁將向官門有所傳說故起送玄慶使之挽止而素信渠子故意謂非久還來在家苦待矣翌曉聞之則變怪已出而渠等手無寸鐵豈可曰動兵乎時景甲寅以前則事渠以孝甲寅以後則以病呻吟而別無狂症矣十五夜猝地作亂此是魑魅魍魎之事渠或知得於平日豈有不禁之理乎君側之惡不知本意而時景之欲爲聚軍上京者意或請討醫官之心而排布醞釀交通締結果無是事云罪人張時皡招辭內渠兄時景聞國恤之報以爲意外罔極之變事甚可疑云矣七月晦間時景之子玄慶妻甥安東居金樂敎來到渠兄家日午談話而寒暄外無他說話夜往邑內權龍度家有言曰國家倉卒有變醫官可疑云未知渠兄從何人得間而以討逆復讎之意兄弟屢日酬酌八月旬前言于渠妻使永太釀酒而限以三十名所飮又備明太將爲犒軍之資八月十五日初昏渠兄時景使永太金乭招集隣里及廊底民丁饋酒賜魚率往猫降山而渠兄時景向衆而言曰汝輩亦國民猝當國哀吾與爾結縛本倅仍爲上京云云矣等兄弟又爲聚議曰率此軍丁入見本倅而問以醫官事有疑之說本官亦有復讎之意則自當同事若不合意則結縛於軍前乃以討賊復讎之言告于衆民則必多聽從之人仍往監營問于監司一如本官如其不從監司又爲結縛而列邑守令中不從者皆用此例器械則取用軍器軍糧則發出倉穀仍爲上京執捉醫官詰問情節醫官有逆節則當誅醫官而朝廷大臣多有疑端問于醫官覈出根柢竝爲誅之云云此渠兄時景言也仍爲倡率軍丁遂往角巖使永太等搜出軍丁又往道吐谷又搜出軍丁又往新村坐朴尙乭家招募村丁之際玄慶着竹冠忙迫來到而四寸時鼎時楫時夏來到時鼎曰此何事也矣兄曰將爲國討復矣時鼎曰國家有變則討復可也而居在鄕曲莫知國家事而作此擧措其可成說乎時楫又曰此何事也大事將出如是之際時景督進徒衆六十名十十爲隊各持排籬木時景在前時昱在中渠及玄慶在後行到南山里前張時礪時鋼中間突出多般叱責驅逐徒衆隨來諸人多爲散去時礪先到執渠使不得進故渠拂袖而去及到官門軍人僅爲十餘名而時景招出門直托以有殺人事要請開門門直不從矣渠等四人毁破墻垣瓦石有聲村丁皆散天且將曙渠等同爲逃去之際玄慶假纔到一里許玉山前落後兄弟三人同往天生山城落水巖上時景曰事謬至此不如早卽自處先爲墜崖而死時昱刀刺其項而猶不死乃又墜崖而死渠見二兄皆死圖生無地亦爲墜崖而緣何不死而至於徒黨則初無交遊之事今番謀議只是渠等兄弟臨時猝定雖家人父子元無相告而傳聞可疑事假渠兄旣聞金樂敎轉傳之說而且於何處得聞蔡弘遠以醫官設鞫事有上疏之言遂以爲此眞可疑云同日更推招辭內渠兄但與兄弟作變而未嘗議及於父子間故玄慶夜半聞而追到而渠兄嘗讀周易粗知作卦之法又工於天文夜夜觀象二十八宿則皆能分別己未二月渠夢一黑象紅光似日輝而環之傍有軍服渠兄指其衣領曰皆可畵乾卦云故覺來言于渠兄矣今年七月渠兄夢得一文字有一人御字萬物咸覩之象渠兄必有是夢故文書中有此紙而金行久則果是渠兄査友而七月念後渠兄果作書有言今番國哀事出倉卒極涉殊常云云欲探所聞之京報而適値江漲其書不傳留在渠兄之家而邑中武弁之國恤後下來者只是出身張羽成而羽成之來傳與否渠不目擊耳聞無以指的仰達云罪人張時鋼張時礪等招辭內渠以時景十寸親因其繼後乃爲六寸親而時景稍挾文才眼下無人接待親族太涉埋沒故往來稀濶而十五日初更聞招集洞民之說意謂買松事初不致疑矣鷄鳴時李以三蒼黃來告曰時景招集洞民以爲國哀罔極吾方雪恥老論汝亦偕往官府結縛本倅云故不勝驚惶急往時景家先見時景時昱所在之房果無去處仍往堂叔所宿處傳其事狀堂叔曰吾實不知云云招來玄慶急往禁止次同到中路逢着崔信乭則以爲時景已自道吐谷轉向新村云故意謂新村多有時景之三四寸必當挽止故只送玄慶使之率來還爲歸家移時聞路上喧譁之聲出見則時景已過村前矣渠等大聲呼衆曰汝輩若隨去則吾當殺之云則徒衆皆散去而時礪逢着時皡執手力挽之際玄慶持杖突入時皡拂袖而去勢無奈何只自頓足而還家云罪人金樂敎招辭內七月晦日自安東離發來見張時景投宿於權龍度家而妹夫玄慶及張時皡與之同坐故渠始言國哀罔極之事則時皡果以大臣屢次違牌之說有所酬酢而此外醫官可疑之語初不發口亦無得聞而玄慶旣渠妹夫且渠妹方在渠家則人或疑以隱匿而實無來到之事云罪人權龍度招辭內七月晦間金樂敎來訪時景轉到渠家此乃渠外五寸侄也仍爲留宿而玄慶亦來坐而樂敎言內今番國哀出於意外普慟罔極而其時醫官誤用蔘劑亦當有罪云故渠答以自古御醫議藥若得翼瘳之慶則有賞典若値不幸之事則論以重律乃是國法云而時景果與相知七月念間往見則時景曰近有世上消息之可聞乎渠答以聞醫官已被臺啓蔡承旨弘遠亦爲上疏請鞫云云而此是語次間隨問隨答云罪人張羽成招辭內渠與時景爲二十七寸而渠五月求仕上京數朔留住遽遭國哀七月初四日後得聞臺啓請討卽爲蒙允之事初六日下來但以臺啓蒙允之說傳及家人而至於臺啓外誰某上疏初無所聞而且渠與時景名雖同宗近有世嫌不相見面云罪人金行久招辭內八月初四日時景送書於渠而仍作答書辭意大槪有國哀罔極草野普慟新政卓越都下大鎭蓋出於哀痛中欣慶之意此書若入於搜驗則一按可燭而渠族親間旣無朝官何以詳知京奇乎但聞流傳之說有此答書云罪人朴八十伊吳允乭私奴莫乭崔信乭等三十八人各各査問捧招而今此張時景時昱時皡等凶謀逆節實是窮宙亘古所無之劇賊渠以嶺外名族厚被國恩而潛居托病故作詭秘之行自稱觀象要眩愚俗所謂占夢解繇而至於軍服上乾卦可畵之說文字中萬物咸覩之句已是不軌之斷案驅率村丁官門豕突恣意猖獗之計雖幸乍起旋滅而若其擧措之凶獰直是獜亮之後身渠亦自知覆載難容兄弟三人同決一死而時皡之獨延一縷幸有盤覈之路其父胤赫假雖無身犯自在應坐而除君側之惡一句卽是亂逆之語欛可見其子之禍心有所傳法殄滅凶種當先此賊而時夏時楫時鼎等假暫時挽執未見力遏之意各自偃息難免觀望之跡時鋼時礪等假中路阻搪一聲唱呼遂致卒徒之半潰則凶謀不參庶或有辭而畏怯却步渠亦知罪奴永太假爲凶魁之腹心事皆相關措辦酒肴招集軍丁莫不擔當而旣聞縛官上京之謀猶作占星望氣之言誑誘衆心實爲賊黨之前茅李戒國劉用孫金金乭等假俱以凶逆之奴屬陰受指使直奔官門論其罪犯亞於永太兪漢奉李白孫朴八十伊吳允乭奴莫乭尹淡沙等假甘聽利誘如赴樂地竝置大加懲創而尹淡沙假問已因病物故孫乧嚴崔信乭金西孫林淡沙金三伊權學同金五目車卜三姜淡沙伊金之玉都取大李夫古里金用太李順三朴達春金戒巖李岳伊全金石金孫伊李夢必張曰伊權鶴東奴㗡金奴丁奉李丁乭張取大姜奉巖趙以才朴己三鄭民得崔好中般辰三奴尙乭等三十三人假中路逃歸雖有間於隨到官門擧被驅脅難免從賊之律金則巖裵六萬等假雖入於向日道啓而或爲出他或不隨往俱有明證在所分揀金行久假渠之答書果在於時景文書中亦足爲不參凶謀之證而渠以時景親査目見時景書中叵測之句語無一辭痛斥則心跡之相近卽此可知金樂敎假醫官可疑之說一直牢諱及與時皡面質始乃吐實而又歸於隨問隨答者情狀狡惡權龍度假京耗之偶傳渠亦直供則浮言之無難傳播宜有懲後之道張羽成假臺啓傳說不是異事家世有嫌供招有據玄慶假父子叔侄一般腸肚追往督丁持杖打門渠所身犯而委棄父祖脫身逃命直是逆家之賊子浹月譏詗至今漏網不勝憤惋隨到官門之鄭旕三金萬億及名出諸供之張海三李以三全介不趙石乭等假在逃未捕不得取招其在重獄體之道王府設鞫斷不可已而玄慶及在逃諸漢另飭譏詗期於不日捉得矣